  Майя Бывальцева Яндекс удмурт кылэз онлайн амалэн берыктӥсьлэсь эскерон программазэ лэзиз. Иворъёсъя «Удмуртия» агентстволы со сярысь ивортӥз Яндекс компанилэн улосвылъя ужоскето муртэз Александра Репьева. Кылэз яке кылгерӟетэз 67 кылъёсысь но берен берыктыны луэ. «Яндекслэн берыктӥсез статистика вылэ инъяське: сӧзнэт берыктыны дышетске пӧртэм кылъёсын гожтэм огкадь текстъёсты ӵошатыса. Удмурт кыл — машинаен берыктонлы одӥгез тужгес секытэз кыл, угось интернетын удмурт но мукет кылъёсын огкадь текстъёс ӧжыт. Али удмурт кылъя берыктӥсь тест амалэн ужа, соин ик тырмымтэос луыны быгато. Берыктэм кылъёсты адямиос тупатыны быгато, со Яндекслы берыктонлэсь ӟечлыксэ будэтыны юрттоз», — гожтӥз Александра Репьева. Солэн верамезъя, удмурт кылэз яратӥсьёс понна берыктӥсез кылдытон - валче малпан. Яндекслэн ыстэм муртъёсыз Ижкаре вуылӥзы но кылчиосын пумиськылӥзы. Берыктӥсь ужын но дышетсконын юрттыны быгатоз. Сервисэз кылдытонэ пыриськизы Тимофей Архангельский, Мария Медведева, «МУШ» группалэн но «Удмуртлык» огинлэн ёзчиез Ольга Урасинова. Жаляса верано, куд-ог кылъёсты берыктонын янгышъёс вань на. Кылсярысь, «перепечи» кылэз «удмурт сюан» берыктӥз. Али «Яндекс. Переводчик» кылъёсты но кылгерӟетъёсты башкир но бигер кылъёсы берыктыны быгатэ. Со сервисъёс озьы ик эскерон амалъя ужало. Тегъёс: Удмуртия удмурткыл Яндекс  